Riku, 27, ei uskaltanut edes mennä naismyyjän kassalle, koska pelkäsi naisia niin paljon – sai lopulta yllättävien käänteiden jälkeen unelmiensa vaimon

Richard Andersson ei uskaltanut puhua naisille lainkaan ja ei voinut edes mennä kaupassa naiskassan luo. Nyt Unelmahäät-sarjassa juhlitaan hänen ja Mona Wahlbergin häitä.

Maanantai-iltana esitettävässä Unelmahäät-ohjelmassa juhlistetaan 27-vuotiaiden Mona Wahlbergin ja Richard ”Riku” Anderssonin häitä. Pari vihitään pilvisenä elokuun päivänä Helsingin Tuomiokirkossa.

HUOM! Älä lue juttua pidemmälle, mikäli et tahdo tietää sarjan juonikäänteitä!

Hääjuhlia vietetään 15 vieraan kesken hulppeissa puitteissa Porvoossa Haikon kartanossa. Vaikka hääpäivänä onni on ylimmillään, parin yhteiselle taipaleelle on mahtunut myös vastoinkäymisiä. Ujo Riku ei nimittäin ollut koskaan aiemmin seurustellut tai edes uskaltanut puhua naisille.

– Elämäni käytännössä vasta alkoi, kun tapasin Monan. Hänen ansiostaan pääsin kuopasta ylös. Olin aika alhaalla, Riku kuvailee entistä itseään.

Pari kohtasi ensimmäisen kerran Suomi24-sivuston treffipalstalla joulukuussa 2012. Enontekiöltä kotoisin oleva Mona oli alun perin kirjautunut palveluun löytääkseen ystävälleen sopivan miehen, mutta Rikun kuva kiinnitti Monan huomion.

– Miehän ihastuin heti siihen kuvaan, Mona muistelee ja kertoo tykästyneensä muutoinkin miehen deittiprofiiliin.

– En ajatellut mitään viestiä laittaa, koska ajattelin ettei ole normaalia netissä laittaa tuntemattomalle viestiä, Mona sanoo.

Pari elää hyvin järjestelmällistä ja rauhallista arkea. Alkoholia he eivät juo ja aikaa vietetään pääosin kotona kahdestaan.­

Jouluaattona 2012 Mona kuitenkin muutti mielensä, hän vietti kyseistä päivää yksin ja kaipasi juttuseuraa. Niinpä Mona kirjoitti Rikulle pitkän viestin. Internetissä runsaasti aikaa viettävä Riku piti Monan viestiä aluksi pilana, mutta päätti lopulta vastata naiselle. Kaksikko alkoi jutella internetin viestipalvelussa.

– Se oli minulle helpompi, kun siellä internetissä olen pyörinyt suurimman osan ajasta, Riku kertoo.

Mona kertoo tunteidensa Rikua kohtaan vahvistuneen, mitä enemmän kaksikko jutteli. Kahden viikon kuluttua ensimmäisistä viesteistä Mona ehdotti tapaamista. Rikun vastaus kuitenkin yllätti.

– Riku sanoi, että hän ei varmaan ikinä uskalla tavata minua. Hän sanoi, että voimme kyllä jutella, mutta turha kuvitella, että joskus tapaisimme. Hän sanoi, ettei hän koskaan uskalla jutella naisten kanssa ja ettei hän voi tämän vuoksi edes mennä sellaiselle kassalle, jolla on naishenkilö, Mona muistelee ohjelmassa.

Mona uskoo, että Riku oli kehittänyt pelon naisia kohtaan.

– Hän kai ajatteli, että hän ei naisille kelpaa ja ne eivät hänestä tykkää.

Riku sanoo sarjassa, ettei koskaan ajatellut voivansa saada Monan kaltaista naista. Parin elämään kuuluu myös tytär Monan aiemmasta suhteesta.­

Myös Riku kertoo pohtineena syitä käytökselleen. Riku uskoo käyttäytymisensä johtuneen kouluaikaisesta kiusaamisesta. Koska Riku ei uskaltanut tavata Monaa, kaksikko jatkoi juttelua netissä puolen vuoden ajan.

– Yritimme pari kertaa tavata, mutta Rikulla sitten mystisesti tuli aina jotain siihen tielle, Mona hymähtää.

Kesällä 2013 Mona päätti tarttua härkää sarvista. Päättäväinen nainen oli Ideaparkissa ostoksilla, kun hän sai idean ajaa Helsinkiin tapaamaan Rikua, joka oli vain muutamaa päivää aiemmin perunut jälleen yhdet treffit.

– Laitoin hänelle Ideaparkista viestin, että nyt mie tulen sinne, Mona kertoo.

Riku muistelee olleensa tilanteesta paniikissa. Vaikka ensitärskyt jännittivät molempia kovasti, kaikki sujuikin hyvin. Mona hämmästyi siitä, ettei Riku ollutkaan kasvotusten niin ujo kuin mitä hän oli etukäteen pelännyt. Myös Riku yllättyi positiivisesti.

– Olin yllättynyt, että se ihminen oli oikeasti olemassa ja että hän välittää. Minulla oli alussa sellainen ajatus, että hän vain tulee katsomaan tällaista omituista hirviötä tai sirkuseläintä, Riku sanoo.

Koska kaikki sujui niin hyvin, he tapasivat kahden viikon päästä uudestaan. Pian tapaamisen jälkeen orastava suhde koki kuitenkin kolauksen. Mona julkaisi Facebookissa yhteiskuvan Rikun kanssa ilman tämän lupaa. Rikun kaverit eivät olleet mielissään ystävänsä uudesta tuttavuudesta.

– Heillä oli kaveriporukassa sellaista, että heillä ei ole mitään naisia ja he eivät mitään naisia otakaan. Semmoinen erikoinen meininki, mikä näissä nörttiporukoissa välillä on, Mona kuvailee.

Pääosa Rikun kavereista on nettiystäviä, siispä Rikun ja Monan suhdetta ruodittiinkin verkossa.

– Siellä rupesi kauhea alfahuutelu ja Rikuhan säikähti siitä kauheasti, Mona muistelee.

Mona poisti kuvan Facebookista, mutta se ei auttanut, sillä Riku oli jo alkanut perääntyä. Kuvan julkaisun jälkeen Riku ei enää uskaltanut nähdä kasvotusten ja kaksikko jutteli ainoastaan netissä. Syksyllä 2013 Riku lopetti yllättäen Monan viesteihin ja puheluihin vastaamisen. It-alalla työskentelevä mies oli myös työssään äärimmäisen kiireinen. Mona yritti pitää mieheen yhteyttä, mutta tämä ei vastannut enää lainkaan.

Häävalssia varten pari kävi yksityisillä tanssitunneilla.­

Kahden kuukauden kuluttua Mona päätti lopettaa yrittämisen ja ilmoitti Facebook-tilillään aikovansa muuttaa takaisin kotiseudulleen Lappiin. Yllättäen Riku ottikin Monaan yhteyttä päivityksen jälkeen. Mona laittoi muuttosuunnitelmat jäihin ja pari jatkoi viestittelyä. Keväällä 2014 Rikun elämässä tapahtui odottamaton käänne, kun hän sai potkut työstään.

– Työpaikan menetys ei ole mikään kiva juttu, mutta sanoisin, että suhteemme kannalta se oli oikea onnenpotku, Mona sanoo.

– Mona oli hyvä tukipilari siinä ja auttoi minua eteenpäin, Riku kertoo.

Potkujen jälkeen pari alkoi nähdä toisiaan aluksi parin kuukauden välein, sitten parin viikon välein ja jo puolen vuoden kuluttua he asuivat saman katon alla.

– Siinä oli jotain ihmeellisiä kosmisia aaltoja. Jatkoimme siitä, mihin jäimme, Riku kuvailee.

Parisuhteen myötä Riku on muuttunut mies ja ihmettelee itsekin omaa käytöstään.

– Jälkeenpäin kun miettii, niin mitä ihmettä minä olen stressannut. Elämäähän tämä vaan on, että menee eteenpäin omana itsenään ja kyllä se siitä sitten oman painon mukaan menee, Riku sanoo.

Unelmahäät maanantaisin TV5:llä kello 21.